22 Go setse go fetile dingwaga di le dintsi fa e sa le Jehofa a tlhotlheletsa bakaulengwe ba rona ba ba tloditsweng gore ba amogele leina le le ba tlhaolang. Fa e sa le go tloga ka 1931, a Satane o ne a kgona go dira gore go se ka ga bonala gore batho ba Modimo ke bafe? A o ne a atlega go dira gore go nne thata gore batho ba re farologanye le madumedi a mangwe? Nnyaa, le e seng! Go na le moo, gone jaanong go setse go bonala sentle go feta le fa e le leng pele gore ke rona basupi ba Modimo. (Bala Mika 4:5; Malaki 3:18.) Tota e bile re setse re amanngwa thata le leina la Modimo mo e leng gore gompieno fa motho ope fela a le dirisa a gololesegile o lemogiwa ka bonako gore ke mongwe wa Basupi ba ga Jehofa. Go na le gore kobamelo ya ga Jehofa ya boammaaruri e sirwe ke ditumelo tse dintsintsi tsa maaka tse e keteng dithaba, e ‘tlhomamisitswe kwa godimo ga ditlhoa tsa dithaba.’ (Isa. 2:2) Gone jaanong, eleruri kobamelo ya ga Jehofa le leina la gagwe le le boitshepo di tlotlomaditswe thata.